NOTĂ INFORMATIVĂ

la proiectul dispoziţiei Guvernului privind manifestările consacrate Zilei comemorării celor căzuţi în războiul din Afghanistan (15 februarie)

Proiectul dispoziţiei Guvernului privind manifestările consacrate Zilei comemorării celor căzuţi în războiul din Afghanistan (15 februarie) a fost elaborat în scopul recunoaşterii importanţei naţionale a evenimentelor care au consemnat aniversarea a 30-a de la retragerea contingentului limitat al trupelor militare din Afghanistan.

Astfel, ecoul istoric impune menţionarea valoroasă a eroismului, bărbăţiei şi spiritului de sacrificiu al participanţilor la acţiunile de luptă din Afghanistan.

În acest context, considerăm necesară instituirea unui Comitet organizatoric pentru desfăşurarea activităţilor consacrate Zilei comemorării celor căzuţi în războiul din Afghanistan (15 februarie), care în comun cu Uniunea Veteranilor Războiului din Afghanistan a Republicii Moldova, autorităţile publice centrale şi locale, conducătorii întreprinderilor, organizaţiilor şi instituţiilor de stat vor asigura organizarea manifestaţiilor solemne consacrate Zilei comemorării celor căzuţi în războiul din Afghanistan (15 februarie) în anul 2019, vor organiza acţiuni de amenajare a mormintelor şi restaurarea monumentelor militarilor căzuţi în lupte, vor organiza în instituţiile de învăţământ şi unităţile militare întâlniri tematice cu veteranii războiului din Afghanistan, vor contribui la soluţionarea problemelor de ordin social ale invalizilor şi familiilor militarilor căzuţi în acţiunile de luptă.

Implementarea prevederilor prezentului proiect necesită surse financiare alocate Agenției Naționale de Asistență Socială care va acorda, prin intermediul fondurilor locale de susţinere socială a populaţiei, ajutoare materiale persoanelor cu dizabilităţi şi familiilor celor căzuţi în războiul din Afghanistan.

La războiul din Afganistan, care a avut loc între anii 1979 şi 1989, au participat circa 12 500 de cetăţeni din Republica Moldova. Dintre aceştia, 301 militari şi-au pierdut viaţa, patru au dispărut fără veste, iar alţi 257 au fost răniţi.

Reieşind din cele expuse, precum şi luând în consideraţie faptul că în Republica Moldova se află la evidenţă circa 8399 de persoane care au participat la acţiunile de luptă în Afghanistan considerăm oportună aprobarea proiectului vizat.

Ministru Eugeniu STURZA